Suid-Afrikaanse onderwyser dood, nog ’n Suid-Afrikaner veg om lewe na grusame motorfietsongeluk in Viëtnam | SAFFA.com
Benjamin Jooste (26) is die tweede oudleerling van die Potchefstroom Gimnasium wat in Viëtnam dood is.
Dit kom nadat sy skoolmaat Colin Wheeler (24), ’n Engelsonderwyser, in Oktober 2016 weens orgaanversaking in ’n Viëtnamese hospitaal dood is.
Benjamin, ’n oudstudent van die Noordwes-Universiteit, het as ’n onderwyser by ’n Engelse taalsentrum in die hoofstad, Hanoi, gewerk en is Saterdagoggend dood toe sy motorfiets op Snelweg-5 teen die agterkant van ’n voertuig gebots het.
’n Vragmotor het oor hom en sy kollega, wat saam met hom op die motorfiets was, gery. Die kollega, ook ’n Suid-Afrikaner, is in ’n kritieke toestand in ’n hospitaal. Sy naam is nog nie bekend gemaak nie.
Net nadat die doodstyding aan Benjamin se familie oorgedra is, het sy ma, Erna, ’n gedig oor sy dood geskryf.
Bertus le Roux, ’n familievriend, het Sondag Benjamin se dood bevestig.
Hy sê Benjamin se pa, Wouter, en broer, Simeon, wil so gou moontlik na Viëtnam reis om reëlings te tref vir Benjamin se verassing. Daarna wil hulle met sy as na Suid-Afrika terugkeer.
Simeon het in ’n afskeidsboodskap vir sy broer ’n video op Facebook geplaas met die woorde: “Goodbye, bro bear. I love you.”
Volgens die koerant VnExpress was Benjamin en sy kollega van Hanoi na Hai Phong-stad onderweg toe die ongeluk gebeur het.
Die ongeluk het Saterdag omstreeks 07:30 onder die Phu Thuy-brug in die Gia Lam-distrik, sowat 30 minute buite Hanoi, plaasgevind.
Albei mans is teen ’n hoë spoed van die motorfiets afgeslinger en het ’n paar meter van die toneel in die pad gelê.
’n Vragmotor het daarna oor Benjamin gery. Hy is op die toneel dood verklaar. Die ander man is na die hospitaal gehaas.
Suid-Afrikaners wat in Viëtnam gaan skoolhou, word gewaarsku teen die gevaarlike verkeer in die land.
Luidens die koerant sterf daar al hoe meer buitelanders in Viëtnam in ongelukke.
Verlede week is ’n Franse vrou en ’n man van Spanje ook in die noordelike Ha Giang-provinsie dood. Die owerhede het hierna geëis dat die polisie toeslaan op verkeersoortredings deur buitelanders en die verhuring van motorfietse strenger beheer word.
’n Amerikaanse vrou is ook verlede Maandag in ’n ongeluk in die provinsie Na Nam dood.
Luidens die koerant word slegs paspoorte van buitelanders vereis as hulle motorfietse huur en nie rybewyse nie.
Die meeste sterftes in Viëtnam is weens padongelukke. Daar sterf sowat een mens elke uur in ’n ongeluk in die land. Meer as 4 100 mense is in 9 000 ongelukke in die eerste helfte van die jaar hier dood.
Benjamin se familie wou nie Sondag oor sy dood praat nie.
Bron: VN Express
« Are You Planning a Weekend Trip? How to Have Fun Without Breaking the Bank
The British Army are recruiting: South Africans can now join the British Army without even living in the UK »